**Joh. 6:66-69 - Nagmaal**

**“Wil jy nie ook maar weggaan nie?”**

*Andries Burger, GK Pinetown, 14 April 2019*

Kinders **OPNEEM**

**<<Nagmaalsformulier met aksente van Calvyn>>**

**Instelling**

Gemeente van ons Here Jesus Christus,

Die nagmaal is deur ons Verlosser self ingestel.

“Toe dit tyd was, het Jesus aan tafel gegaan en die apostels saam met Hom. Hy sê toe vir hulle: ‘Ek het baie daarna uitgesien om hierdie paasmaaltyd saam met julle te eet voordat Ek ly. Ek sê vir julle: Ek sal dit nie weer eet voordat dit in die koninkryk van God sy volle betekenis gekry het nie.’

Daarna neem Hy ’n beker, spreek die dankgebed uit en sê: ‘Neem dit en gee dit vir mekaar aan. Ek sê vir julle: Ek sal van nou af nie weer wyn drink voordat die koninkryk van God gekom het nie’.

Toe neem Hy brood, spreek die dankgebed uit, breek dit en gee dit vir hulle met die woorde: ‘Dit is my liggaam wat vir julle gegee word. Gebruik dit tot my gedagtenis’.

Met die beker na die maaltyd het Hy net so gemaak en gesê: ‘Hierdie beker is die nuwe verbond, beseël deur my bloed, wat vir julle vergiet word’”(Luk. 22:14-29).

**Gedagtenis**

In gehoorsaamheid aan die woorde van Christus: “Gebruik dit tot my gedagtenis” herdenk ons met die gebruik van die nagmaal dat Jesus Christus *volgens* God se belofte deur die Vader na hierdie wêreld gestuur is. Die Here Jesus het Homself as ŉ offer gegee vir ons wat sondaars is.

Met blydskap bely ons dat ons lewe in sy dood berus.

Ons dank ons getroue Heiland wat as Goeie Herder sy lewe vir sy skape afgelê het en verbly ons in die Goddelike geheimenis:

“As mens het Jesus in die wêreld gekom, deur die Gees is bevestig dat die reg aan sy kant is, aan die engele het Hy verskyn; aan die heidennasies is Hy verkondig, in die hele wêreld is Hy geglo, en in heerlikheid is Hy opgeneem”(1 Tim. 3:16).

**Selfondersoek en versekering**

Die groot geskenk van God se genade in Christus spoor ons aan om *as gevolg van* ons sonde ŉ afkeer in onsself te hê en ons voor God te verootmoedig.

*As jy nie jou sonde haat en daarteen stry nie, as jy vrede maak met party dinge in jou lewe wat jy weet nie is soos God dit wil hê nie, dan moet jy nie kom aansit nie.*

*Maar as jy hartseer is oor jou sonde en daarteen stry, dan kan jy*

Met blydskap en dankbaarheid vasgryp aan die versekering dat al ons sondes vergewe is op grond van die lyde en sterwe van Jesus Christus ons Here en Heiland. Sy volkome geregtigheid is ons toegereken en geskenk.

Ons kom daarom met ons hande uitgestrek na die oorvloedige Gewer, as siekes na die Geneesheer, as sondaars na die Werker van geregtigheid, as dooies na Hom wat lewend maak.

**SING Ps. 119 v. 63, 62 (Totius p. 599,598) (Let op Volgorde)**

63.

HEER, ek is 'n skaap verlore,

in die wildernis verdwaal.

U, my HEER en Herder, bid ek

dat U my tog wil kom haal

Soek my, bring my weer, u dienaar

wat in al sy harteleed,

en in al sy teënhede,

u gebooie nie vergeet.

62.

Help my, HEER! Ag, hoe verlang ek

en hoe sug ek diep en swaar

na die heil wat U beloof het,

na u kennis wonderklaar!

Laat my leef; o HEER, dan loof ek!

Laat niks my die heil ontroof!

Laat u oordeel my tot hulp wees!

Laat my lewe om te loof!

**<<Lees: Joh. 6:1-59 (oorsig); 60-71>>**

Oorsig:

6:1-40

Met 5 brode en 2 vissies gee Jesus aan ŉ skare kos – 5 000 mans, (totaal 10 000 – 15 000 ?)

Soveel as wat hulle wou hê en dan nog 12 mandjies oorskiet!

v. 14 *14Toe die mense die wonderteken sien wat Jesus gedoen het, het hulle gesê: “Hy is die Profeet, die Een wat na die wêreld toe moes kom.”*

Hulle herken Hom as die vervulling van die belofte! Hulle wil Hom koning maak – hulle is sy “volgelinge” – sy dissipels (v. 61)

Toe hulle Hom met geweld wou Koning maak gaan Jesus van hulle weg – eers verder teen die berg op, en deur die nag na die oorkant van die see toe. (nie oseaan, dam..)

Volgende dag kom daar nog meer mense aan en hulle soek Hom, maar Hy is weg.

Gee nie moed op nie, vaar oorkant toe en soek Hom tot hulle Hom kry.

Goedso – mense soek na Jesus, doen moeite totdat hulle Hom kry.

Maar Jesus weet dat hulle nie eintlik na Hom soek nie, maar na die kos wat Hy hulle gegee het.

Toe Jesus hulle daarop wys dat hulle nie na kos moet soek nie maar in Hom moet glo, toe vra hulle na ŉ wonderteken – soos die manna wat hulle voorouers uit die hemel ontvang het.

Nee, sê Jesus (v.32) die was nie Moses nie, maar die Vader, en Hy gee die ware brood.

Ons wil van daardie brood hê vra hulle en dan antwoord Jesus in v. 35,

*“35Ek is die brood wat lewe gee. Wie na my toe kom, sal nooit weer honger kry nie, en wie in My glo, sal nooit weer dors kry nie.”*

Hy gaan verder v.40, *“40Dit is die wil van die Vader: dat elkeen wat die Seun sien en in Hom glo, die ewige lewe sal hê; en Ek sal hom op die laaste dag uit die dood laat opstaan.”*

Die Jode wat nie in Jesus geglo het nie, wou dit nie aanvaar nie en brom en mor onder mekaar. Wie dink hy is hy om dit te sê, is hy nie die seun van Josef nie?

Jesus laat dit nie daar nie, hy druk hulle verder in ŉ hoek. Hy sê dat niemand na Hom kan kom as die Vader hom nie nader trek nie. Dit skok hulle wat so op hulle eie werke staatmaak, nageslag van Abraham wat roem in hulle sogenaamde gehoorsaamheid.

(Mense is dood in sonde en oortreding skryf Paulus in Ef. 2, en lyke kan nie self besluit om lewendig te word en te glo nie. Dit is )

Nou hou Jesus niks meer terug nie...

**<<Lees Joh. 6:47-59>>**

Jesus draai nie doekies om nie, Hy is baie spesifiek dat Hy die brood uit die hemel is wat ewige lewe gee. Om ewig te lewe moet jy sy liggaam eet en sy bloed drink.

Dit klink grusaam – en die Jode verstaan dit nie.

Hoe kan Hy sy liggaam vir ons gee om te eet?

Dit skreeu tog in teen alles wat Here self deur die wet en die profete geleer het?

Maar dis nie net die ongelowige Jode wat nie verstaan nie –

Jesus se volgelinge, sy dissipels verstaan ook nie.

**<<Lees Joh. 6:60-67>>**

In vers 63 verduidelik Jesus aan sy dissipels dat dit nie ŉ fisiese eet van sy vleislyf en drink van die bloed in sy are is waarvan Hy praat nie. Dit is deur die Gees.

Om sy liggaam te eet en sy bloed te drink is om sy offer aan die kruis te glo en dit in te neem. Dit is hiervan wat ons ŉ afbeelding vind in die Nagmaal se brood en wyn. En jou belydenis wanneer jy dit tekens gebruik.

Sonder geloof in Hom en in sy kruisdood toe sy liggaam gebreek en sy bloed gevloei het en Hy gelowiges daarmee vrygekoop en verlos het, is daar geen ware en ewige lewe nie. Geen versoening en geen vrede met God nie.

Dan is hierdie lewe in die vlees terwyl jy dood is in sonde en oortreding al wat daar is – met die ewige dood in die hel daarna.

Sy dissipels is ontnugter want dit is nie die Profeet, die Messias, die Verlosser wat hulle verwag en wat sy dissipels wil hê nie.

Hulle soek ŉ Christus wat al hulle siektes gesond maak, wat hulle polities van die Romeine bevry, wat hulle ekonomiese vooruitgang gee sodat dit met hulle goed gaan en hulle altyd genoeg het om van te eet.

Nou praat Hy van liggaamlike opoffering vir geestelike voedsel ...

En baie mense wat tot nou toe nog volgelinge of dissipels van Jesus was draai om en gaan huis toe – Hulle stel nie in God se Messias belang nie, hulle soek hulle eie soos hulle hom wil hê.

Hulle kyk vas in hierdie lewe duskant die graf, hulle is vasgevang in dit wat hulle kan sien en voel en proe. Blind, nee, dood vir die geestelike lewe. Hulle besef nie die verskriklike nood van hulle sonde en die ewige impak daarvan nie!

Van die menigte is daar nou net ŉ handjievol oor wat by Hom bly.

Dis duidelik uit die res van die evangelies dat hulle nie bly omdat hulle alles mooi verstaan nie – hulle was maar lekker verward.

Eers baie later sou hulle verstaan ná Jesus se dood, opstanding en hemelvaart – toe Hy sy Gees gestuur het om hulle, en deur hulle ook ons te leer wat alles beteken.

ŉ Handjievol ware dissipels by Jesus al is die boodskap liggaam etery en bloed drinkery nog ŉ misterie.

Sy vraag aan die twaalf of hulle nie ook wil weggaan nie, is nie ŉ aanmoediging dat hulle moet gaan nie.

Dit maak seker dat hulle aspris bly en nie uit gewoonte nie,

dit dwing hulle om ŉ spesifieke besluit te neem –

en dit gee die geleentheid om uit te klaar hoekom hulle bly.

*“68Here, na wie toe sal ons gaan? U het die woorde wat ewige lewe gee. 69Ons glo vas dat U die Heilige van God is.”*

Daar is geen ander nie,, Here.

Nie vir politieke verlossing nie Here,

nie vir brood en vis as ons honger is nie,

nie omdat ons verstaan nie:

Omdat U die Heilige van God is,

omdat U die woorde van die lewe is,

omdat U die lewe is.

Hulle volg Hom, hulle bly by Hom – nie oor wat hulle wil hê of dalk kan kry nie, maar oor wie Hy is, die hemelse brood van ewige lewe, die Heilige van God.

Daar is drie groepe mense om Jesus en netso steeds in die lewe vandag:

1)

Jesus was onaanvaarbaar vir die Jode omdat Hy nie in hulle godsdiens gebruike ingepas het nie – Hy het mense op sabbat gesond gemaak; Hy het omgegee vir sondaars en tollenaars; hy het skynheilige godsdienstigheid ontmasker.

Daar is vandag nog mense, “kerkmense” wat Jesus net volg vir sover Hy inpas by hulle definisie van godsdiens, en by die gebruike waaraan hulle gewoond is en waarvan hulle hou.

Bly van hulle af weg – moenie een van hulle wees nie, moenie soos hulle word nie...

Hulle sal uitroep Here, Here – en Hy sal antwoord dat Hy hulle nie geken het nie.

2) Daar was baie wat Hom gevolg het as dissipels ter wille van wat Hy vir hulle kon beteken.

Daar is vandag steeds baie, baie sogenaamde Christene of dissipels wat Jesus volg vir hulle eie voordeel van gesondheid en voorspoed.

Mense wat dan verdwaas en ontnugter is wanneer Hy nie gesond maak nie, of wanneer Hy erge rampe en teenspoed laat gebeur in “goeie” mense se lewens.

Moenie dink jy kan God gebruik soos dit jou pas en vir jou voordeel in hierdie lewe nie.

Om Jesus te volg as dissipels is juis andersom –

nie ter wille van jouself nie, maar ter wille van Hom en al die mense om jou,

ten koste van jouself.

En dan ŉ handjievol wat Hom waarlik gevolg het vir wie Hy was –

die brood van die lewe, die Heilige van God.

Ek stuur elke week ŉ SMS uit om die teks te gee waaruit ek die Sondag gaan preek sodat jy dit voor die tyd kan lees as voorbereiding.

My vraag hierdie week of jy nie ook maar van ons samekoms en die Nagmaal wil wegbly nie, was natuurlike nie ŉ aanmoediging om wel weg te bly nie.

Soos Jesus met se vraag aan die twaalf was my verwagting dat jy sou kom, dit is immers jou Koning en Here se bevel om te kom...

Die vraag was bedoel dat jy ŉ bewuste besluit sou neem om te kom, dat jy sal bewus sal wees waarom jy kom.

ŉ Besluit omdat jy glo en weet en daarvan seker is dat daar geen ander is nie.

Dat Jesus die brood van die ware en ewige lewe is, dat Hy die Heilige van God is.

Waarom volg jy Hom, waarom is jy ŉ dissipel van Jesus?

Jy is vandag hier as ŉ dissipel van Jesus en ons is saam dankbaar en opgewonde daaroor.

Hoe lank gaan jy nog ŉ dissipel bly?

Gaan jy omdraai wanneer jou dissipelskap ŉ prys begin vra –

wanneer jy van jou goed en jou regte moet prysgee – soos Jesus,

wanneer jy jouself moet verneder – soos Jesus,

wanneer jy onregverdig behandel word en onreg moet verduur – soos Jesus,

Gaan jy omdraai wanneer jy God nie verstaan nie?

Wanneer jou ma of pa sies siek is, wanneer jou kind swaarkry, wanneer jy jou werk verloor, wanneer God toelaat dat rampe en misdaad en geweld “goeie” mense tref?

Daar is geen ander uitweg nie – glad nie.

Bly ŉ getroue en ŉ groeiende dissipel van Jesus Christus in alle omstandighede

omdat Hy die brood van die lewe is, omdat Hy die Heilige van God is.

Bly – al kos dit jou alles, selfs jou lewe –

bly – want Hy is die Heilige van God.

**<<Formulier vervolg>>**

Christus is die enigste voedsel van ons siele.

Daarom nooi die hemelse Vader ons uit om deur deelname aan die nagmaal aan Hom verkwik te word en nuwe krag uit Hom te put totdat ons die hemelse onsterflikheid bereik.

Die onmiskenbare tekens en seëls van die brood en wyn verseker ons van Christus se hartlike liefde en trou. Ons kan weet dat Hy in ons alles werk wat in die tekens aan ons voorgehou word, en dat Hy inderdaad vir ons die Brood van die lewe is.

**Gemeenskap**

Die seëninge van die nagmaal word netso seker aan ons gegee asof ons Christus self in die nagmaal sien en aanraak. Die brood en wyn *getuig en waarborg* aan ons dat Christus sy lewe in die nagmaal in ons oorgiet, asof dit in murg en been indring.

Wanneer die brood as teken aan ons gegee word, moet ons dadelik aan die ooreenkoms dink: Soos die brood die lewe van ons liggaam voed, onderhou en beskerm, so is die liggaam van Christus die enigste voedsel om ons siele te voed en lewendig te maak.

Wanneer die wyn as teken van die bloed van Christus aan ons voorgesit word, moet ons onthou dat die bloed van Christus ons koester, verkwik, versterk en met blydskap vul.

Christus doen dit nie deur bloot ŉ teken aan ons voor te hou nie, maar Hy volbring dit deur die Gees wat Hy beloof.

Deur die Gees laat Christus ons in sy gemeenskap lewe, sodat ons met die apostel mag sê: “ek is saam met Christus gekruisig, en nou is dit nie meer ek wat lewe nie, maar Christus wat in my lewe”(Gal. 2:19-20).

Hy maak van ons lote aan Hom, die Hemelse Wynstok, sodat ons vir Hom vrugte kan dra.

**SING (Staan) Lied 253 v. 1, 2 (2018)**

1.

U het die brood gebreek

eens by die meer

breek nou die lewensbrood

vir my ook, Heer.

Wil steeds u waarheid meer

aan my ontvou

tot ek ook in u Woord

my Heer aanskou.

2.

U is die lewensbrood,

Heiland, vir my.

U is die waarheid, Heer,

U maak my vry.

U beeld straal uit die Skrif

so helder voort -

U soek ek, Heer, Uself,

o Lewend' Woord.

Deur dieselfde Gees verbind Hy ons aan mekaar in egte liefde as lede van een liggaam.

Want dit is immers aan tafel saam met Christus waar sy bevel tot ons kom: “Dit is my opdrag: Julle moet mekaar liefhê soos ek julle liefhet”(Joh. 15:12.

Soos brood saamgestel is uit baie korrels wat so met mekaar vermeng is dat die een nie van die ander onderskei kan word nie,

so *behoort* ons so eensgesind en verbind aan mekaar te wees dat daar geen tweedrag of skeiding onder ons mag voorkom nie.

Jesus waarsku ons immers: “Elke koninkryk wat onderling verdeeld is, gaan te gronde”(Mat. 12:25).

Terwyl ons aan die tafel die heerlike teenwoordigheid van Jesus Christus deur Sy Woord en Gees ervaar, dink ons weer aan die bevel van Jesus:

“Dit is my opdrag: Julle moet mekaar liefhê soos ek julle liefhet”(Joh. 15:12).

**Verwagting**

Die apostel Paulus plaas die nagmaal binne die perspektief van Christus se wederkoms wanneer hy sê: “Elke keer as julle van hierdie brood eet en uit die beker drink, verkondig julle die dood van die Here totdat Hy kom”(1 Kor. 11:26).

Wanneer ons die nagmaal vier, ervaar ons die vreugde om deel te hê aan die nuwe verbond in Christus se bloed. Ons dank die Vader dat ons die verlossing waarvan die profete geprofeteer het, mag ken.

Tegelyk sien ons met die viering van die nagmaal uit na die verskyning van ons Verlosser in heerlikheid en die ewige huweliksfees waartydens ons vol vreugde saam met Hom die nuwe wyn sal drink in die koninkryk van sy Vader.

Met groot blydskap bid ons saam met God se kerk: “Amen! Kom, Here Jesus!”(Op. 22:20).

**SING (Sit) Lied 525 v. 3**

3.

Heer, U gee u lewe,

so word ons vergewe

en verlos van dood.

In U groot ontferming –

gee U ons beskerming –

Redder uit die nood!

Ons sal, tot u eer, o Heer,

in U heil met blydskap lewe -

aan U oorgegewe.

**Gebed**

Barmhartige God en Vader, ons wil nou met hierdie nagmaal die heerlike gemeenskap met u geliefde Seun Jesus Christus vier.

Ons bid U: Stuur ons U lewendmakende Gees,

sodat ons gevoed kan word met die ware brood uit die hemel wat die ewige lewe skenk. Amen.

**Hartverheffing**

Laat ons ons harte *fokus op* na Christus waar Hy aan die regterhand van die Vader sit.

Kom almal met blydskap en eensgesindheid na die tafel van die Here toe.

Dank Hom vir sy groot liefde wat Hy aan ons *bewys* het toe Hy homself as offer vir ons oorgegee het, en wat Hy steeds *bewys* deur al sy weldade aan ons te skenk.

**Uitdeelformule**

**Die brood wat ons breek, is die gemeenskap met die liggaam van Christus.**

**Vat dit, eet dit, dink daaraan en glo dat**

**die liggaam van Christus vir ons gegee is.**

**Die beker *met wyn*, *waaroor ons die Here dank*, is die gemeenskap met die bloed van Christus.**

**Vat dit, drink almal daaruit, dink daaraan en glo dat**

**die kosbare bloed van ons Here Jesus Christus vergiet is**

**tot ’n volkome versoening van al ons sondes.**